Spekulationer har gennem et stykke tid kædet AaB sammen med svenske Mattias Gustafsson, og i dag kan sportsdirektør Jan Larsen bekræfte, at en aftale er faldet på plads. - Mattias Gustafsson har stået øverst på vores kommende cheftræner Peter Bredsdorff-Larsens ønskeseddel, og derfor er det selvfølgelig glædeligt, at kontrakten nu er på plads, siger Jan Larsen i en pressemeddelelse. Som nævnt fortsætter Goran Kozomara ikke i AaB efter denne sæson. - Med en besætning på stregen med Mattias Gustafsson, Henrik Toft Hansen og Mikkel Dons føler vi os stærkt besat, og derfor er vi i fred og fordragelighed blevet enige med Goran Kozomara om at stoppe samarbejdet, siger Jan Larsen. 29-årige Mattias Gustafsson, der har spillet 23 A-landskampe for Sverige, har foreløbig skrevet kontrakt med AaB indtil den 30. juni 2010.

Opsummering:
AaB Håndbold har tirsdag skrevet en to-årig kontrakt med den stærke FC København-stregspiller Mattias Gustafsson. Goran Kozomara stopper i AaB efter denne sæson.